paragraph_text: Nogomet je u Baskiju došao posredstvom engleskih trgovaca. Novi je sport polako uzimao maha i počeo potiskivati tradicionalne sportove toga podneblja. Tako nastaju i prvi klubovi Bilbao F.C. kojeg su osnovali engleski rudari i lučki radnici i Athletic Club, kojeg su osnovali baskijski studenati koji su se vratili sa studija u Engleskoj. Ova se dva kluba spajaju 1902. godine u jedan pod nazivom Club Vizcaya, a 1903. nastaje Athletic Club de Bilbao.